4/2020. (I. 08.) OBT határozat
2018. évi költségvetés véleményezéséről
Az Országos Bírói Tanácsnak az OBH (korábbi) elnökének a bíróságok 2018. évi költségvetése végrehajtására vonatkozó beszámolóját nem állt módjában érdemben véleményezni, ugyanis azt már az Országgyűlés törvényi keretben elfogadta.
Indokolás
A bíróságok szervezetéről és igazgatásáról szóló 2011. évi CLXI. törvény (Bszi.) 103. § (2) a) pontja alapján az Országos Bírói Tanács (OBT) véleményezi a bíróságok költségvetésére vonatkozó javaslatot, valamint annak végrehajtására vonatkozó beszámolót is. Az Országos Bírósági Hivatal (OBH) elnökének a 2018. évi központi költségvetésben a bíróságok költségvetésére vonatkozó javaslatát az OBT a 106/2017. (XI. 14.) OBT határozattal véleményezte. Az OBT-nek azonban e fenti Bszi. rendelkezés szerint a 2017. évi bírósági költségvetés végrehajtására vonatkozó OBH elnöki beszámolót is véleményeznie kellett volna, erre azonban előterjesztés hiányában nem került sor. Ennek a folyamatnak a hatályos szabályozás szerint minden évben meg kell történnie, így a 2018-as költségvetési évre vonatkozóan is ilyen módon kell eljárni.
A folyamat része az is, hogy az OBH elnökének a költségvetés végrehajtására vonatkozó beszámolóját az Országgyűlés részére is el kell készítenie, amelyet a parlament felhasznál a 2018. évi központi költségvetés végrehajtása körében hozott döntése kialakítása során.
Az OBH elnöke 2019. őszén a parlamenthez eljuttatta ezen - a központi költségvetés VI. fejezetének végrehajtására vonatkozó - dokumentumát, amely a 2018. évi költségvetés végrehajtásának a rendes bíróságok fejezete tekintetében részét képezi. Az Országgyűlés a Kormánynak a 2019. szeptember 30. napján Magyarország 2018-as központi költségvetése végrehajtásáról benyújtott T/7556. törvényjavaslatát megtárgyalta és - benne az OBH elnökének előterjesztésével együtt - 2019. november 19. napján, november 28-ai kihirdetéssel, Magyarország 2018. évi központi költségvetése végrehajtásáról 2019. évi LXXIX. számmal törvényt fogadott el.
Az OBH elnökhelyettese 2019. december 6-án, annak érdekében, hogy az OBT a 2018-as költségvetés végrehajtásáról szóló OBH elnöki beszámolót véleményezhesse, az Országgyűlés számára készült bírósági költségvetés végrehajtására vonatkozó javaslatot az OBT számára is megküldte.
Az OBT rámutat arra, hogy az OBT költségvetéssel kapcsolatos jogköre és véleményezési jogosultsága nem is esik egybe a parlamenti költségvetés végrehajtási beszámolóval vagy dokumentummal. Így, ha azzal azonos szövegű előterjesztés kerül az OBT elé, akkor az OBT nem tudja a jogalkotói céllal egyezően és kellő alapossággal gyakorolni véleményező hatáskörét.
Ráadásul ebben az esetben nemcsak előterjesztést, hanem valódi „beszámoló” tartalmú dokumentumot kell készítenie az OBH elnökének, amely jóval szélesebb körű, mint egy egyszerű tájékoztató okirat. Az OBT álláspontja szerint a parlamenti ellenőrzéshez képest az OBT jogköre a parlamenti ellenőrzést megelőző részletes - tartalmi - véleményezés, amely az adott évre kitűzött célok megvalósítására fordított költségvetési keretek felhasználása, átcsoportosítása mikéntjének megindokolásával is együtt jár. Így ez a beszámoló -kivételes esettől eltekintve- az OBT ülésen az OBH elnök személyes megjelenése elengedhetetlenségét, az elhangzó kérdésekre, felvetésekre való válaszadás készségét és lehetőségét is magában kell, hogy foglalja.
Mivel a költségvetés végrehajtására vonatkozó dokumentumot az OBH általános elnökhelyettese már a költségvetési törvény végrehajtásának elfogadását követő törvény hatályba lépése után, és nem a fentiek szerinti tartalommal küldte meg az OBT-nek, a tanácsnak érdemben nem áll módjában az OBH - korábbi - elnöke ezen tevékenységét véleményezni.
Az OBT a Bszi. 103. § (2) bekezdés a) pontja alapján ülésén megtárgyalja és a törvényi rendelkezések szerint véleményezi a bírósági költségvetés végrehajtásáról szóló OBH elnöki beszámolót. Így, mivel jelen esetben ezt az Országgyűlés már törvényben elfogadta - az OBT álláspontja szerint - tartalmában nem lehet érdemben véleményezni.